CELEX: 32018R1467
Language: lt
Date: 2018-07-27 00:00:00
Title: 2018 m. liepos 27 d. Komisijos deleguotasis reglamentas (ES) 2018/1467, kuriuo dėl Pakistano įtraukimo į priedo I punkto lentelę iš dalies keičiamas Deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 (Tekstas svarbus EEE.)

2.10.2018   
               
               
                  LT
               
               
                  Europos Sąjungos oficialusis leidinys
               
               
                  L 246/1
               
            
         KOMISIJOS DELEGUOTASIS REGLAMENTAS (ES) 2018/1467
         2018 m. liepos 27 d.
         kuriuo dėl Pakistano įtraukimo į priedo I punkto lentelę iš dalies keičiamas Deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. gegužės 20 d. Europos Parlamento ir Tarybos direktyvą (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB (1), ypač į jos 9 straipsnio 2 dalį,
         kadangi:
         
                     (1)
                  
                  
                     Sąjunga turi užtikrinti veiksmingą savo finansinės sistemos vientisumo ir tinkamo veikimo apsaugą ir vidaus rinkos apsaugą nuo pinigų plovimo ir teroristų finansavimo. Todėl Direktyva (ES) 2015/849 nustatyta, kad Komisija turėtų nustatyti didelės rizikos trečiąsias valstybes, kurių kovos su pinigų plovimu ir teroristų finansavimo režimai turi strateginių trūkumų, keliančių didelę grėsmę Sąjungos finansinei sistemai;
                  
               
                     (2)
                  
                  
                     Komisija turėtų tinkamu laiku peržiūrėti Deleguotajame reglamente (ES) 2016/1675 (2) pateiktą didelės rizikos trečiųjų valstybių sąrašą, atsižvelgdama į tų didelės rizikos trečiųjų valstybių pasiektą pažangą šalinant jų kovos su pinigų plovimu ir teroristų finansavimu režimo strateginius trūkumus. Vertindama Komisija turėtų atsižvelgti į naują informaciją, gautą iš tarptautinių organizacijų ir standartus nustatančių subjektų, tokių kaip Finansinių veiksmų darbo grupė (FATF). Atsižvelgdama į šią informaciją, Komisija turėtų taip pat nustatyti papildomas didelės rizikos trečiąsias valstybes, kurių kovos su pinigų plovimu ir teroristų finansavimo režimai turi strateginių trūkumų;
                  
               
                     (3)
                  
                  
                     vadovaudamasi Direktyva (ES) 2015/849 nustatytais kriterijais, Komisija atsižvelgė į naujausią prieinamą informaciją, visų pirma į naujausius FATF viešus pareiškimus, FATF dokumentą „Improving Global AML/CFT Compliance: ongoing process“ ir FATF ataskaitas dėl Tarptautinio bendradarbiavimo priežiūros grupės, susijusias su atskirų trečiųjų valstybių keliama rizika pagal Direktyvos (ES) 2015/849 9 straipsnio 4 dalį;
                  
               
                     (4)
                  
                  
                     FATF nustatė, kad Pakistano kovos su pinigų plovimu ir teroristų finansavimu režimas turi strateginių trūkumų, keliančių didelę grėsmę tarptautinei finansų sistemai, tad kartu su FATF jos parengė veiksmų planą;
                  
               
                     (5)
                  
                  
                     Pakistane galiojanti kovos su pinigų plovimu ir teroristų finansavimu sistema ir jos veikimo būdas turi strateginių trūkumų. Prie trūkumų priskirti šie dalykai: finansų įstaigų, įskaitant pinigines paslaugas teikiančias įmones, taikomų kovos su pinigų plovimu ir teroristų finansavimu sistemos kontrolės priemonių priežiūra ir vykdymo užtikrinimas; priemonių, kuriomis siekiama užkirsti kelią neteisėtam grynųjų vežimui į kitas šalis, nepakankamumas; tai, kad nėra patikimos terorizmo finansavimo atvejų tyrimo ir baudžiamojo persekiojimo įrašų sistemos, be to, įvairios institucijos menkai koordinuoja viena su kita savo veiklą; netinkamas tikslinių finansinių sankcijų ir Jungtinių Tautų Saugumo Tarybos rezoliucijų Nr. 1267 (1999 m.) ir 1373 (2001 m.) įgyvendinimas; netinkamas draudimo naudotis lėšomis ir teikti finansines paslaugas vykdymu užtikrinimas.
                  
               
                     (6)
                  
                  
                     atsižvelgdama į aukštą tarptautinės finansų sistemos integracijos lygį, glaudų rinkos dalyvių ryšį, didelį skaičių tarpvalstybinių sandorių dėl pinigų pervedimo į Sąjungą arba iš jos, taip pat į rinkos atvėrimo laipsnį, Komisija mano, kad bet kokia kovos su pinigų plovimu ir teroristų finansavimu grėsmė, keliama tarptautinei finansų sistemai, taip pat yra grėsmė ir ES finansų sistemai;
                  
               
                     (7)
                  
                  
                     remiantis naujausia aktualia informacija Komisijos atliktos analizės išvada yra ta, kad Pakistanas turėtų būti laikomas trečiąja valstybe, kurios kovos su pinigų plovimu ir teroristų finansavimu režimas turi strateginių trūkumų, keliančių grėsmę Sąjungos finansų sistemai vadovaujantis Direktyvos (ES) 2015/849 9 straipsnyje nurodytais kriterijais. Tačiau ši valstybė pateikė rašytinį aukšto lygio politinį įsipareigojimą pašalinti nustatytus trūkumus ir kartu su FATF parengė veiksmų planą, kuris padėtų įvykdyti Direktyvoje (ES) 2015/849 nustatytus reikalavimus. Komisija dar kartą įvertins šalies statusą, atsižvelgdama į pirmiau minėto įsipareigojimo įgyvendinimą;
                  
               
                     (8)
                  
                  
                     todėl Deleguotasis reglamentas (ES) 2016/1675 turėtų būti iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2016/1675 priedo I punkto lentelėje įterpiama ši eilutė:
            
                        „14.
                     
                     
                        Pakistanas“
                     
                  
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. liepos 27 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 141, 2015 6 5, p. 73.
         
            (2)  2016 m. liepos 14 d. Komisijos deleguotasis reglamentu (ES) 2016/1675, kuriuo papildoma Europos Parlamento ir Tarybos direktyva (ES) 2015/849 nustatant strateginių trūkumų turinčias didelės rizikos trečiąsias valstybes (OL L 254, 2016 9 20, p. 1).